Inqas minn ġimgħa mill-ftuħ tas-sena skolastika kif qed jadattaw l-iskejjel?
Qed joqrob il-jum li fih mistennija jiftħu l-bibien tagħhom l-iskejjel għas-sena skolastika ġdida, Television Malta żar uħud mit-tħejjijiet li qed isiru f'xi skejjel tal-Gvern u tal-Knisja biex jassiguraw il-prekawzjonijiet kollha kontra t-tixrid tal-COVID-19. Is-Segretarju Permanenti tal-Ministeru tal-Edukazzjoni, Frank Fabri filwaqt li assigura lill-ġenituri li kull skola se ssegwi l-protokolli tas-saħħa għall-istudenti, saħaq li t-tfal għandhom jirritornaw l-iskola biex ikomplu bl-edukazzjoni tagħhom. Intant, id-direttur tal-kulleġġi Lasaljani Stephen Cachia qal lil TVM li kemm jista' jkun l-istudenti ser jibqgħu fil-gruppi tagħhom. Ġimgħa qabel l-istudenti jerġgħu jirfsu l-għatba tal-iskola, l-iskejjel ta' De La Salle u Stella Maris huma fost il-kulleġġi madwar Malta u Għawdex li bħalissa għaddejjin bl-aħħar tħejjijiet biex l-istudenti jkunu jistgħu jżommu d-distanza soċjali fl-iskejjel f'kull hin. Malli jaslu l-iskola lebsin il-maskra jew il-visor l-istudenti ser jibqgu sejrin dritt fil-klassi. "L-imwejjed ġew spazjati biex ikun hemm metru u nofs, l-istudenti ser ikunu qegħdin joħorġu mill-inqas mill-klassi u meta tidħol l-għalliema fil-klassi, ser tnaddaf id-desk, u l-istudenti kollha jridu jnaddfu idejhom bis-sanitiser." Il-proċedura ser tiġi addotata kull darba li jinbidel l-għalliem fil-klassi. Id-direttur tal-kulleġġi Lasaljani Stephen Cachia qal li kemm jista' jkun l-istudenti ser jibqgħu fil-gruppi tagħhom. "Waqt il-breaks ukoll, il-breaks ser ikunu staggered biex kemm jista' jkun it-tfal ma jitħaltux imma jibqgħu fil-year group tagħhom. Ovjament fil-każ ta' primarja huwa mod, sekondarja mod ieħor, imma ħa nżommu ma' dak il-prinċipju il-ġurnata, kif ukoll fil-ħinijiet kritiċi tad-dħul u l-ħruġ mill-iskola, biex kemm jista' jkun id-dħul u l-ħruġ ikun staggered ħalli t-tfal ma jitħalltux." Biex id-distanza tkun tista' tinżamm anki waqt il-break, il-grounds tal-skejjel ġew maqsuma f'żoni biex jiġi evitat it-taħlit bejn it-tfal. Il-ħin tal-break tnaqqas għall-għoxrin minuta biex il-ħin tal-kuntatt jonqos ukoll. L-ikel mill-canteen ser jigi ordnat filghodu u mwassal fil-klassi fil-bidu tal-break. Minbarra t-tindif ta' kuljum, darba fil-ġimgħa ser jintuża disinfettant apposta li jiġi sprajar fuq l-uċuħ kollha u l-effett tiegħu jservi ġimgħa. Is-Segretarju Permanenti tal-Ministeru tal-Edukazzjoni, Frank Fabri qal li fl-iskejjel tal-Gvern minbarra d-distanza soċjali, miżura oħra li se ssir hija ta' tibdil fl-iskeda tal-lezzjonijiet. "Modi differenti ta' kif l-għalliema jgħallmu, qed inħalltu f'ċertu suġġetti biex nipproteġu lil għalliema tagħna u naqqsu l-kuntatt mal-istudenti tagħhom ma' tagħlim li jsir fil-klassi u tagħlim li jkun irrekordjat, li l-istudenti jieħduh anki wara l-ħin tal-iskola. Ġifieri qed nieħdu ħafna miżuri uħud minnhom ma jkunux daqstant komdi, għaliex aħna forsi mdorrijin inmexxu l-iskejjel differenti minn hekk però fiċ-ċirkostanzi, importanti neħduhom għax kif jgħid il-Malti aħjar uff inkella aħħ." Is-sur Fabri qal li huwa essenzjali li l-ġenituri jibgħatu l-uliedhom l-iskola, ħlief jekk ikunu ma jifilhux. "Importanti ħafna li filgħodu il-ġenituri, jekk jinnutaw xi sintomi fost uliedhom jew jinnutaw li għandhom id-deni, importanti li jieħdu t-temperatura kull filgħodu, importanti li ma jibgħatuhomx l-iskola. Iċ-ċirkostanza hija dik li hi u importanti li ħadd ma jieħu riskju. Jekk ikollna dan il-każ imporanti li l-ġenituri iċemplu lit-tabib tal-familja tagħhom." Intant, il-union tal-edukaturi professjonali, fi stqarrija ħabbret li qed tordna tilwima industrijali għax qalet li ma taqbilx mal-ftuħ mill-ġdid tal-iskejjel minħabba n-numru għoli ta' każi ta' COVID-19 fil-pajjiż. Il-Union irrakomandat li jingħataw lezzjonijiet online sakemm il-każijiet jonqsu drastikament. Il-Union qalet li ser tkun qiegħda tippublika id-direttivi lil membri tagħha nhar it-Tnejn.